दीपाली सजै-धजै मे बेशी समै नइ लगबै ,किएक त' भौजी बूझि जेथिन ने । बस मुंह धोनए ,पोछनए ,कनेक टा टिकुली लगेनए ,ने ठोर लाल केनए ने आंखि कारी केनए ,भौजी बूझि जेथिन ने । मुदा आइयो दीपाली बोरोलिन के नइ बिसरलै ,ठोर ,माथ ,हाथ ,कान सब पर लेप लेलकै ,फेर मिलबै काल मे भौजी यादि आबि गेलखिन ,मुसकियाइत दीपाली विदा भेली बजार दिस । बजार सँ पहिले बस दू टा गाछी आ बागमती नदी । आ आब पहिल गाछी पार भ' रहल छैक ,आम ,सीसो ,चह,बबूर ,करौना क' गाछ जेना चमकि उठलै ,फेर ई गाछ सब महक' लागलै । जत्ते महक आम-सीसो मे ततबे दीपाली मे । की दूनू मे बोरोलीनक महक छैक ? की दूनू मे आमक महक ,की दूनू मे दीपालीक महक ,की कुनो नबका गंध जनमलै हो देबा ?
 आ आब त' दूनू गाछी पार भ' गेलै ,आब बागमती आबि गेलखिन । दीपाली देख' लागलखिन बागमती कें । के बेशी गोर ? केकरा मे बेशी चमक ,के बेशी देखनुक ? आइ सँ सात साल पहिले दीपाली कें उत्तर खोज' नइ पड़तै ,आइ दीपाली कें उत्तर मिलै छैक ,दीपाली लिय' नइ चाहैत छैक । यद्यपि बागमतियो बुढ़ भेलखिन ,ईहो बन्हा गेलखिन ,हिनको कछार मे पानि नइ कादो आ बाउले भेटत ,एतौ कमल नइ जलकुंभिएक प्रताप ,तैयो बागमती बागमती छथिन आ दीपाली त' आब दीपाली भ' गेलै । दीपाली कें साहस नइ छैक कि ओ आब बागमती दिस देखै । ओ जल्दी-जल्दी पुल पार कर' चाहै छैक आ बागमती हहाइत छथिन । नइ-नइ हँसै नइ छथिन दीपाली पर ,ओ अपनो पर नइ आ दीपाली बान्ह पर सँ उतरैत बजार मे प्रवेश करैत छैक । एखनो दीपाली कें बजार पर भरोसा छैक । दीपाली बूझैत छथिन जे हुनका सब सँ बेशी बूझनहार ,चाहनहार आ हित-चिंतक बजारे मे छैक । क्र्मशः